Timbroù Enez Rouad

Emañ Enez Rouad e reter ar Mor Kreizdouarel, e-tal aodoù Latakia (Siria).

Ac’hubet eo an enezenn e dibenn 1915 gant arme Frañs, evit prientiñ aloubididigezh Bro-Siria da c'houde, hounnezh o vezañ dindan dalc’h an Impalaeriezh Otoman d’ar c’houlz-se.

Digoret ez eus ur burev-post d’an 12 a viz Genver 1916, dindan aotrouniezh ar morlu gall hag e servij ar soudarded. Diwezhatoc’h e voe digor burev ar postoù nann-soudardel (e miz Meurzh pe miz Mae).

Implijet e voe e 1916 ur rummad a dri zimbr doare Mouchon  gant un alc’hwez LEVANT, dreistmoullet gant ILE ROUAD a-zerc’h ha n’eo ket a-blaen evel kustum. Kement-se zo degouezhet hep gouzout da aotrouniezh an arme – a gave trawalc’h ober gant timbroù al Levant - met dre hanterouriezh ur marc’hadour timbroù fin evel ul louarn hag a zo deuet a-benn da gentrec’hiñ mestr ar Postoù e Rouad da cheñch an timbroù. Timbroù 5 c,10 c hag 1 piastr war 25c zo bet gwerzhet evit kas lizhiri eta, re ziwezhat evit kilañ.

Evit taliñ ouzh ar brokerezh e ranko ar velestradurezh embann un eil rummad a 13 timbr, gant un dreistmoulladur a-blaen ar wech-mañ.

Staget e voe Enez Rouad ouzh Tiriad an Alawited e 1921. Serret e voe ar burevioù-post e 1922. Emañ dindan beli e Stad Siria abaoe 1923.

Pennadoù kar
Timbroù Tiriad an Alawited
Timbroù Siria

Rouad, Timbroù Enez
Rummad:Siria